Up-183/05
Natisni
Opravilna št.:
Up-183/05
Datum odločitve:
20. 5. 2005
ECLI:
ECLI:SI:USRS:2005:Up.183.05
Akt:
Ustavna pritožba A. A. zoper sklep Višjega sodišča v Kopru št. II Cp 340/2004 z dne 23. 11. 2004
Izrek:
Ustavna pritožba A. A. zoper sklep Višjega sodišča v Kopru št. II Cp 340/2004 z dne 23. 11. 2004 se ne sprejme.
Evidenčni stavek:
Pritožnica v tem postopku ne more uveljavljati razlogov, s katerimi je bilo v prejšnjih sodnih odločbah odločeno o dovolitvi izvršbe, ker te niso predmet ustavne pritožbe.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
28. 2. 2005
Vrsta odločitve:
sklep
Vrsta rešitve:
nesprejem ustavne pritožbe
Dokument:
US24615
Up-183/05-4
20. 5. 2005
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 4. maja 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Višjega sodišča v Kopru št. II Cp 340/2004 z dne 23. 11. 2004 se ne sprejme.
Obrazložitev
A.
1. Sodišče prve stopnje je zavrnilo predlog ustavne pritožnice (dolžnice) za odlog izvršbe. Njeno pritožbo je Višje sodišče kot neutemeljeno zavrnilo. Ugotovilo je, da je sodišče prve stopnje pravilno zavrnilo predlog za odlog izvršbe, ker pritožnica ni izkazala zahtevanih zakonskih predpostavk za odlog izvršbe.
2. Pritožnica v ustavni pritožbi trdi, da je sodišče "grobo kršilo zakon," ker je upnici (banki) dovolilo, da poseže tudi na del premoženja, ki pripada pritožnici, in ker ni upoštevalo, da kot dedinja odgovarja za zapustnikove dolgove le do višine vrednosti podedovanega premoženja. Pritožnica pojasnjuje tudi, kako sta s pokojnim možem prišla do premoženja in kako je nastal dolg, ki je predmet izvršbe. Zatrjuje kršitev 6. in 14. člena Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – v nadaljevanju EKČP) ter 1. člena Prvega Protokola k EKČP.
B.
3. Predmet izpodbijanega sklepa Višjega sodišča je odločitev sodišča prve stopnje, da predlog za odlog izvršbe zavrne, zato se mora tudi preizkus ustavne pritožbe omejiti le na vprašanje, ali je bila z odločitvijo o zavrnitvi predloga za odlog izvršbe kršena kakšna človekova pravica ali temeljna svoboščina. Tega pa pritožnica niti ne zatrjuje, saj se njene navedbe v ustavni pritožbi nanašajo izključno na odločitev o dovolitvi izvršbe, tj. na sklep o izvršbi. Pritožnica v tem postopku ne more uveljavljati razlogov, s katerimi je bilo v prejšnjih sodnih odločbah odločeno o dovolitvi izvršbe, ker te niso predmet ustavne pritožbe. Zgolj dejstvo, da pritožnica s pritožbo  ni uspela, pa samo po sebi ne zadošča za sklep o kršitvi zatrjevanih človekovih pravic.
4. Ker z izpodbijanim sklepom očitno niso bile kršene človekove pravice, kot jih zatrjuje pritožnica, Ustavno sodišče ustavne pritožbe ni sprejelo v obravnavo.
C.
5. Senat Ustavnega sodišča je sprejel ta sklep na podlagi prve alineje drugega odstavka 55. člena Zakon o Ustavnem sodišču (v nadaljevanju ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger